આ અંગે મળતી માહિતી અનુસાર સુરત જિલ્લાના કામરેજ તાલુકાના નવીપારડી ગામે રહેતા શ્રમજીવી પરિવારના બંને પુત્ર અને પુત્રી મંદબુદ્ધિના હોય તેઓ બંનેને ઘરે મૂકીને મજૂરી કામે જતાં રહે છે. તેમની 13 વર્ષીય પુત્રીને છેલ્લા દોઢેક માસથી પેટમાં તકલીફ હતી. આથી માતાએ સાતેક દિવસ પહેલા તેણીને સરકારી દવાખાને લઈ ગઈ હતી. જ્યાં ડોક્ટરે તેની પુત્રી ગર્ભવતી હોવાનું કહેતા જ માતા પિતાના પગતળેથી ધરતી ખસી ગઈ હતી. પુત્રી મંદબુદ્ધિનું હોય તે ગર્ભ રહેવા બાબતે કઈ બોલી શકી નથી. આથી માતાએ ઘરની સામે આંગણવાડી પાસે બેસતા કેટલાક શખ્સો પૈકી કોઈએ કિશોરી સાથે બદકામ કરી તેને ગર્ભવતી બનાવી હોવાનો ફરિયાદમાં ઉલ્લેખ કરી અજાણ્યા ઈસમ સામે કામરેજ પોલીસ સ્ટેશનમાં ગુનો નોંધાવ્યો હતો. પોલીસે આગળની તપાસ હાથ ધરી છે.